CELEX: 62012CN0397
Language: sk
Date: 2012-08-28 00:00:00
Title: Vec C-397/12 P: Odvolanie podané 28. augusta 2012 : Transports Schiocchet proti uzneseniu Všeobecného súdu (siedma komora) z  18. júna 2012 vo veci T-203/11, Schiocchet/Rada a Komisia

27.10.2012   
            
            
               SK
            
            
               Úradný vestník Európskej únie
            
            
               C 331/14
            
         
      Odvolanie podané 28. augusta 2012: Transports Schiocchet proti uzneseniu Všeobecného súdu (siedma komora) z 18. júna 2012 vo veci T-203/11, Schiocchet/Rada a Komisia
      (Vec C-397/12 P)
      (2012/C 331/22)
      Jazyk konania: francúzština
      
         Účastníci konania
      
      
         Odvolateľka: Transports Schiocchet — Excursions (v zastúpení: E. Deshoulières, avocat)
      
         Ďalší účastníci konania: Rada Európskej únie, Európska komisia
      
         Návrhy odvolateľky
      
      
                  —
               
               
                  v celom rozsahu zrušiť uznesenie o neprípustnosti vydané Všeobecným súdom Európskej únie 18. júna 2012 vo veci T-203/11,
               
            
                  —
               
               
                  vyhovieť návrhom, ktoré odvolateľka uviedla v konaní na prvom stupni, a to:
                  
                              —
                           
                           
                              zaviazať spoločne a nerozdielne Radu Európskej únie a Európsku komisiu, aby spoločnosti SARL Transport Schiocchet — Excursions nahradili vzniknutú škodu vo výške 8 372 483 eur,
                           
                        
                              —
                           
                           
                              rozhodnúť, že takto priznané sumy sa majú zvýšiť o úroky z omeškania v zákonnej výške odo dňa predbežného oznámenia žaloby o náhradu škody Európskej komisii,
                           
                        
            
                  —
               
               
                  na základe článku 69 Rokovacieho poriadku Súdneho dvora zaviazať Radu Európskej únie a Európsku komisiu na náhradu trov konania, ktoré vynaložila odvolateľka.
               
            
         Odvolacie dôvody a hlavné tvrdenia
      
      Odvolateľka uvádza štyri výhrady proti uzneseniu Všeobecného súdu, ktorým tento súd zamietol jej návrh na náhradu údajne spôsobenej škody ako zjavne bez právneho základu.
      Po prvé odvolateľka Všeobecnému súdu vytýka, že sa vyslovil k závažnosti pochybenia, ktorého sa dopustili orgány Únie, zatiaľ čo samotné porušenie normy s vyššou právnou silou zo strany inštitúcie Únie by stačilo na identifikáciu pochybenia inštitúcie Únie a Všeobecný súd sa v rámci preskúmania prípustnosti žaloby môže vyslovovať iba k zjavnej neexistencii pochybenia a nie k jeho závažnosti.
      Po druhé odvolateľka tvrdí, že Všeobecný súd nereagoval na všetky jej tvrdenia. Konkrétne Všeobecný súd nevyvodil dôsledky z toho, že nariadenie č. 684/92 (1) nestanovilo nijakú sankciu voči členským štátom, ktoré nedodržiavajú povoľovacie konanie upravené v tomto nariadení.
      Po tretie odvolateľka spochybňuje rozhodnutie Všeobecného súdu, ktorým tento súd usúdil, že právo na účinný prostriedok nápravy bolo v rámci systému, ktorý zaviedlo nariadenie č. 684/92, zachované.
      Odvolateľka Všeobecnému súdu na záver vytýka, že vo svojom rozhodnutí neprisúdil Komisii zodpovednosť, keď poukázal na jej zavinenú nečinnosť. Podľa odvolateľky Komisia nevypracovala správu upravenú v nariadení č. 684/92, ani nezohľadnila situáciu hospodárskych subjektov, čím porušila článok 94 ZFEÚ.
      
         (1)  Nariadenie Rady (EHS) č. 684/92 zo 16. marca 1992 o spoločných pravidlách pre medzinárodnú prepravu osôb autokarmi a autobusmi (Ú. v. ES L 74, s. 1; Mim. vyd. 06/001, s. 306).